32004D0542
L 240/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 юни 2004 година
за изменение на приложение II към Решение 79/542/ЕИО на Съвета по отношение на списъка с трети страни, от които държавите-членки разрешават внос на прясно месо
(нотифицирано под номер С(2004) 1954)
(текст от значение за ЕИП)
(2004/542/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от рода на едрия рогат добитък, свине, овце и кози, както и на прясно месо или месни продукти от трети страни (1), и по-специално член 14, параграф 3, букви в) и г) и член 15 от нея,
като взе предвид Директива 2002/99/ЕО на Съвета от 16 декември 2002 г. относно установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (2), и по-специално член 8, параграфи 1 и 4 от нея.
като има предвид, че:
(1)
Решение 79/542/ЕИО на Съвета от 21 декември 1979 г. относно съставянето на списък на трети страни или части от трети страни и относно определяне на ветеринарно-санитарните и здравните условия и ветеринарното сертифициране за внос в Общността на някои живи животни и прясно месо от тях (3), е изменено наскоро с Решение 2004/212/ЕО на Комисията (4). Съгласно това изменение от 1 май 2004 г. ще влязат в сила нови образци на санитарни сертификати.
(2)
Решение 93/402/ЕИО на Комисията от 10 юни 1993 г. относно ветеринарно-санитарните условия и ветеринарното сертифициране при внос на прясно месо от някои страни от Южна Америка (5) продължава да се прилага за Аржентина, Бразилия, Чили, Колумбия, Парагвай и Уругвай и бе наскоро изменено с Решение 2003/758/ЕО (6), което промени районирането на Аржентина. Това решение ще бъде отменено, считано от 1 май 2004 г., по силата на Решение 2004/212/ЕО.
(3)
Решение 1999/283/ЕО на Комисията от 12 април 1999 г. относно ветеринарно-санитарните условия и ветеринарното сертифициране при внос на прясно месо от някои африкански страни (7) бе наскоро изменено с Решение 2003/571/ЕО (8), което измени районирането на Свазиленд. Това решение ще бъде отменено, считано от 1 май 2004 г., по силата на Решение 2004/212/ЕО.
(4)
Решение 2000/585/ЕО на Комисията от 7 септември 2000 г. за определяне на списъка с трети страни, от които държавите-членки разрешават вноса на заешко месо и на някои видове меса от дивеч и отгледан във ферми дивеч, както и за определяне на ветеринарно-санитарните и здравните изисквания и ветеринарното сертифициране при този тип внос (9) бе наскоро изменено с Решение 2004/245/ЕО (10), с което се разрешава вносът от Исландия на месо от дивеч и от отгледан във ферми дивеч от двукопитни животни, с изключение на свине.
(5)
Решение 79/542/ЕИО трябва следователно да бъде актуализирано, за да бъде взето под внимание районирането и изискванията относно сертифицирането по отношение на Аржентина в съответствие с Решение 2003/758/ЕО, по отношение на Свазиленд в съответствие с Решение 2003/571/ЕО и по отношение на Исландия в съответствие с Решение 2004/245/ЕО.
(6)
Следва да се актуализират кодовете по ISO за някои трети страни, изброени в част 1 от приложение II към Решение 79/542/ЕИО.
(7)
Налага се да се уточни, че използването на образците на сертификати, които фигурират в Решение 79/542/ЕИО, е задължително, без това да накърнява специфичните изисквания по отношение на сертифицирането, основани на споразуменията на Общността с трети страни.
(8)
Част 1 от приложение II към Решение 79/542/ЕИО следова съответно да се измени.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част 1 от приложение II към Решение 79/542/ЕИО се заменя с текста на приложението към настоящото решение.
Член 2
Настоящото решение се прилага от 1 май 2004 г.
Член 3
Адресати на настоящото решение са държавите-членки.
Съставено в Брюксел на 25 юни 2004 година.